ประกาศกรมโยธาธิการและผังเมือง เรื่อง กำหนดหลักเกณฑ์การใช้ประโยชน์ในทรัพย์สินเพื่อประโยชน์ในการวางและจัดทำผังเมืองรวมในท้องที่จังหวัดพัทลุง (ฉบับที่ 2) พ.ศ. 2557
ประกาศกรมโยธาธิการและผังเมือง
ประกาศกรมโยธาธิการและผังเมือง
เรื่อง
กำหนดหลักเกณฑ์การใช้ประโยชน์ในทรัพย์สินเพื่อประโยชน์ในการวางและจัดทำผังเมืองรวม
ในท้องที่จังหวัดพัทลุง
(ฉบับที่ ๒)
พ.ศ. ๒๕๕๗
 

ตามที่ได้มีพระราชกฤษฎีกากำหนดเขตที่ดินที่จะทำการสำรวจเพื่อการวางและจัดทำผังเมืองรวมในท้องที่
๗๐ จังหวัด พ.ศ. ๒๕๕๕ ซึ่งใช้บังคับในท้องที่จังหวัดพัทลุงด้วย
และเพื่อประโยชน์ในการวางและจัดทำผังเมืองรวมตามพระราชกฤษฎีกาดังกล่าว
อาศัยอำนาจตามความในมาตรา ๑๕ (๓) แห่งพระราชบัญญัติการผังเมือง พ.ศ. ๒๕๑๘
ผู้ว่าราชการจังหวัดปฏิบัติราชการแทนอธิบดีกรมโยธาธิการและผังเมืองในฐานะเจ้าพนักงานการผัง
โดยความเห็นชอบจากคณะกรรมการผังเมือง จึงออกประกาศไว้ ดังต่อไปนี้

ข้อ ๑ ให้ยกเลิกความในข้อ
๓ ของประกาศกรมโยธาธิการและผังเมือง เรื่อง
กำหนดหลักเกณฑ์การใช้ประโยชน์ในทรัพย์สินเพื่อประโยชน์ในการวางและจัดทำผังเมืองรวมในท้องที่จังหวัดพัทลุง
พ.ศ. ๒๕๕๕ และให้ใช้ความต่อไปนี้แทน
ข้อ ๓ ที่ดินในบริเวณท้องที่ตามข้อ ๒
ห้ามไม่ให้ใช้ประโยชน์ที่ดินเพื่อก่อสร้าง ดัดแปลง ใช้หรือเปลี่ยนการใช้เป็นอาคารพาณิชยกรรมประเภทค้าปลีกค้าส่งที่มีพื้นที่ใช้สอยอาคารรวมกันเพื่อประกอบกิจการขายปลีกขายส่งสินค้าอุปโภคและบริโภคหลายประเภทที่ใช้ในชีวิตประจำวันตั้งแต่
๓๐๐ ตารางเมตรขึ้นไป เว้นแต่บริเวณท้องที่ดังต่อไปนี้
(๑) ในท้องที่เขตเทศบาลตำบลควนขนุน  อำเภอควนขนุน
(๒) ในท้องที่เขตเทศบาลตำบลมะกอกเหนือ  อำเภอควนขนุน
(๓) ในท้องที่เขตเทศบาลตำบลเขาชัยสน  อำเภอเขาชัยสน
(๔) ในท้องที่เขตเทศบาลตำบลแม่ขรี  อำเภอตะโหมด
(๕) ในท้องที่เขตเทศบาลตำบลตะโหมด  อำเภอตะโหมด
(๖) ในท้องที่เขตเทศบาลตำบลป่าบอน  อำเภอป่าบอน
(๗) ในท้องที่เขตเทศบาลตำบลท่ามะเดื่อ  อำเภอบางแก้ว
(๘) ในท้องที่เขตเทศบาลตำบลปากพะยูน  อำเภอปากพะยูน
(๙) ในท้องที่ตำบลป่าพะยอม  อำเภอป่าพะยอม
(๑๐) ในท้องที่ตำบลบ้านพร้าว  อำเภอป่าพะยอม
(๑๑) ในท้องที่ตำบลชะมวง  อำเภอควนขนุน
(๑๒) ในท้องที่ตำบลดอนทราย  อำเภอควนขนุน
(๑๓) ในท้องที่ตำบลควนขนุน  อำเภอเขาชัยสน
(๑๔) ในท้องที่ตำบลโคกม่วง  อำเภอเขาชัยสน
(๑๕) ในท้องที่ตำบลเขาชัยสน  อำเภอเขาชัยสน
(๑๖) ในท้องที่ตำบลโคกสัก  อำเภอบางแก้ว
(๑๗) ในท้องที่ตำบลแม่ขรี  อำเภอตะโหมด
(๑๘) ในท้องที่ตำบลป่าบอน  อำเภอป่าบอน
(๑๙) ในท้องที่ตำบลหนองธง  อำเภอป่าบอน
(๒๐) ในท้องที่ตำบลวังใหม่  อำเภอป่าบอน
(๒๑) ในท้องที่ตำบลทุ่งนารี  อำเภอป่าบอน
(๒๒) ในท้องที่ตำบลโคกทราย  อำเภอป่าบอน
(๒๓) ในท้องที่เขตเทศบาลตำบลท่ามิหรำ  อำเภอเมืองพัทลุง
ทั้งนี้ ในท้องที่ตาม (๑) ถึง (๘)
ให้ดำเนินการเป็นอาคารพาณิชยกรรมประเภทค้าปลีกค้าส่งได้ตามขนาดและหลักเกณฑ์ที่กำหนดไว้ในข้อ
๔ และในท้องที่ตาม (๙) ถึง (๒๓) ให้ดำเนินการเป็นอาคารพาณิชยกรรมประเภทค้าปลีกค้าส่งได้ตามขนาดและหลักเกณฑ์ที่กำหนดไว้ในข้อ
๔ หรือข้อ ๕ แล้วแต่กรณี

ข้อ ๒[๑] ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป


ประกาศ
ณ วันที่ ๑๐ กรกฎาคม พ.ศ. ๒๕๕๗
วินัย บัวประดิษฐ์
ผู้ว่าราชการจังหวัดนครราชสีมา
รักษาการในตำแหน่ง
ผู้ว่าราชการจังหวัดพัทลุง
ปฏิบัติราชการแทน
อธิบดีกรมโยธาธิการและผังเมือง
เจ้าพนักงานการผัง







ปริยานุช/ผู้จัดทำ
๓๐ กรกฎาคม
๒๕๕๗

กฤษดายุทธ/ผู้ตรวจ
๓๐ กรกฎาคม
๒๕๕๗






[๑] ราชกิจจานุเบกษา
เล่ม ๑๓๑/ตอนพิเศษ ๑๔๑ ง/หน้า ๘/๒๘ กรกฎาคม ๒๕๕๗